P9_TA(2021)0474

Negozjati multilaterali fid-dawl tat-12-il Konferenza Ministerjali tad-WTO f'Ġinevra, mit-30 ta' Novembru sat-3 ta' Diċembru 2021

Riżoluzzjoni tal-Parlament Ewropew tal-25 ta' Novembru 2021 dwar in-negozjati multilaterali fid-dawl tat-12-il Konferenza Ministerjali tad-WTO f'Ġinevra, mit-30 ta' Novembru sat-3 ta' Diċembru 2021 (2021/2769(RSP))

(2022/C 224/08)

Il-Parlament Ewropew,

— wara li kkunsidra l-Ftehim ta' Marrakesh tal-15 ta' April 1994 li jistabbilixxi l-Organizzazzjoni Dinjija tal-Kummerċ (WTO),

— wara li kkunsidra d-Dikjarazzjoni Ministerjali ta' Doha tad-WTO tal-14 ta' Novembru 2001 (1),

— wara li kkunsidra r-riżoluzzjonijiet preċedenti tiegħu dwar id-WTO, b'mod partikolari dawk tal-15 ta' Novembru 2017 dwar in-negozjati multilaterali fid-dawl tal-11-il Konferenza Ministerjali tad-WTO (2), tad-29 ta' Novembru 2018 bit-titolu “WTO: the way forward” (Id-WTO: it-triq 'il quddiem) (3) u tat-28 ta' Novembru 2019 dwar il-kriżi tal-Korp tal-Appell tad-WTO (4),

— wara li kkunsidra r-riżoluzzjoni tiegħu tal-20 ta' Mejju 2021 dwar l-aċċellerazzjoni tal-progress u l-indirizzar tal-inugwaljanzi biex, sal-2030, l-AIDS ma jibqax theddida għas-saħħa pubblika (5),

— wara li kkunsidra r-riżoluzzjoni tiegħu tal-10 ta' Ġunju 2021 bit-titolu “L-indirizzar tal-isfida globali tal-COVID-19: l-effetti tas-sospensjoni tal-Ftehim TRIPS tad-WTO fuq il-vaċċini kontra l-COVID-19, it-trattament, it-tagħmir u ż-żieda fil-kapaċità ta' produzzjoni u manifattura fil-pajjiżi li qed jiżviluppaw” (6),

— wara li kkunsidra d-dokument ta' eżitu adottat b'kunsens fis-7 ta' Diċembru 2018 waqt is-Sessjoni Annwali tal-Konferenza Parlamentari dwar id-WTO f'Ġinevra (7),

— wara li kkunsidra r-riżultati tal-11-il Konferenza Ministerjali li saret fi Buenos Aires f'Diċembru 2017, li tinkludi sensiela ta' deċiżjonijiet ministerjali, u li fiha ma kienx possibbli li tiġi adottata dikjarazzjoni ministerjali,

— wara li kkunsidra d-Dikjarazzjoni ta' Buenos Aires dwar in-Nisa u l-Kummerċ tat-12 ta' Diċembru 2017, kif ukoll id-dikjarazzjonijiet konġunti dwar il-kummerċ elettroniku, il-faċilitazzjoni tal-investiment u l-intrapriżi mikro, żgħar u ta' daqs medju (SMEs), adottati fi Buenos Aires fit-13 ta' Diċembru 2017,

— wara li kkunsidra l-Għanijiet ta' Żvilupp Sostenibbli tan-Nazzjonijiet Uniti (SDGs),

— wara li kkunsidra l-Ftehim ta' Pariġi fi ħdan il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC), li ilu japplika minn Novembru 2016,

— wara li kkunsidra d-dikjarazzjoni konġunta dwar il-laqgħa trilaterali tal-ministri tal-kummerċ tal-Istati Uniti, il-Ġappun u l-Unjoni Ewropea adottata fl-14 ta' Jannar 2020,

— wara li kkunsidra d-Deċiżjoni Ministerjali ta' Bali tas-7 ta' Diċembru 2013 dwar iż-żamma tal-ħażniet pubbliċi għal finijiet ta' sigurtà tal-ikel,

— wara li kkunsidra d-dokument kunċettwali tal-Kummissjoni tat-18 ta' Settembru 2018 dwar il-modernizzazzjoni tad-WTO,

— wara li kkunsidra r-Rieżami tal-Politika Kummerċjali tal-Kummissjoni u l-anness tagħha bit-titolu “Ir-riforma tad-WTO: Lejn sistema kummerċjali multilaterali sostenibbli u effettiva”,

— wara li kkunsidra l-Inizjattiva Kummerċjali u tas-Saħħa tal-Grupp ta' Ottawa (8),

— wara li kkunsidra l-komunikazzjoni tal-UE lill-Kunsill Ġenerali tad-WTO tal-4 ta' Ġunju 2021 dwar ir-risponsi urġenti tal-politika kummerċjali għall-kriżi tal-COVID-19,

— wara li kkunsidra s-sitt rapport ta' valutazzjoni tal-Grupp Intergovernattiv ta' Esperti dwar it-Tibdil fil-Klima (IPCC) (9),

— wara li kkunsidra l-Artikolu 132(2) tar-Regoli ta' Proċedura tiegħu,

— wara li kkunsidra l-mozzjoni għal riżoluzzjoni tal-Kumitat għall-Kummerċ Internazzjonali,

A. billi d-WTO nħolqot biex tkompli l-liberalizzazzjoni tal-kummerċ ta' oġġetti u servizzi, issaħħaħ il-multilateraliżmu u trawwem sistema kummerċjali multilaterali miftuħa, inklużiva, ibbażata fuq ir-regoli u mhux diskriminatorja; billi l-kummerċ huwa essenzjali u strument ewlieni għall-appoġġ u l-ikkomplementar tal-isforzi biex isir progress fit-tkabbir sostenibbli u jittejbu l-istandards tal-għajxien, jiġu żgurati livell massimu ta' impjiegi u volum kbir u li qed jikber b'mod kostanti ta' introjtu reali f'konformità mal-objettiv tal-iżvilupp sostenibbli;

B. billi s-sistema kummerċjali multilaterali bbażata fuq ir-regoli bħalissa qed tiffaċċja kriżi serja, li thedded il-funzjonijiet bażiċi tal-organizzazzjoni, jiġifieri l-istabbiliment tar-regoli u l-istruttura essenzjali għall-kummerċ internazzjonali u l-iżgurar ta' riżoluzzjoni u infurzar effettivi tat-tilwim;

C. billi mill-11 ta' Diċembru 2019, il-Korp tal-Appell tad-WTO ma baqax jopera, u dan wassal biex jitwaqqaf l-istadju tal-appell funzjonali, indipendenti u imparzjali;

D. billi d-WTO għandha mandat ċar skont l-SDG 14.6 biex tinvolvi ruħha f'negozjati dwar is-sussidji tas-sajd sabiex jinstab ftehim li jipprojbixxi ċerti forom ta' sussidji tas-sajd li jikkontribwixxu għall-kapaċità żejda tal-flotta u għas-sajd eċċessiv, bil-għan li titrawwem il-ġestjoni sostenibbli tar-riżorsi tas-sajd;

E. billi l-pandemija tal-COVID-19 ħolqot sfidi uniċi għas-sistema kummerċjali multilaterali filwaqt li poġġiet il-kwistjoni kruċjali tal-kummerċ u s-saħħa fuq l-aġenda;

F. billi minkejja restrizzjonijiet evidenti jew latenti fuq l-esportazzjoni, f'termini ġenerali, il-kummerċ u s-sistema multilaterali kellhom rwol pożittiv fl-indirizzar tal-pandemija; billi l-pandemija żvelat ukoll dgħufijiet u vulnerabbiltajiet, b'mod partikolari fil-ktajjen tal-provvista essenzjali; billi, f'dan il-kuntest, il-funzjoni ta' monitoraġġ tad-WTO wriet li kienet utli biex tinsisti li l-membri jipprovdu trasparenza dwar il-kummerċ u l-miżuri relatati mal-kummerċ meħuda fil-kuntest tal-COVID-19;

G. billi t-12-il Konferenza Ministerjali tad-WTO (MC12) se ssir f'Ġinevra, l-Iżvizzera, mit-30 ta' Novembru sat-3 ta' Diċembru 2021;

1. Itenni l-impenn sħiħ tiegħu għall-valur dejjiemi tal-multilateraliżmu u jissottolinja li sistema multilaterali li tirregola l-kummerċ hija essenzjali; jappella għal aġenda kummerċjali bbażata fuq kummerċ ġust u bbażat fuq ir-regoli għall-benefiċċju ta' kulħadd, li tikkontribwixxi għal tkabbir ekonomiku sostenibbli u għall-prosperità, u b'hekk issaħħaħ il-paċi u s-sigurtà; jenfasizza l-importanza tal-SDGs, id-drittijiet soċjali, ambjentali u tal-bniedem, u li jiġi żgurat li r-regoli miftiehma u armonizzati b'mod multilaterali, jiġu applikati minn kulħadd;

2. Iwissi li d-WTO tinsab f'riskju li titlef il-leġittimità jekk mhux il-membri kollha jimpenjaw ruħhom biex jinkiseb eżitu ta' suċċess tal-MC12; jemmen li l-MC12 għandha tkun il-punt tat-tluq uffiċjali għall-avvanz u l-immodernizzar tad-WTO biex jiġi żgurat li jista' jkollha rwol fl-indirizzar tal-isfidi tas-seklu 21, inklużi kwistjonijiet bħat-tibdil fil-klima u s-sostenibbiltà; iħeġġeġ, fid-dawl tal-irkupru ta' wara l-COVID-19, lill-membri kollha jżidu l-isforzi tagħhom biex jiffukaw fuq ftit eżiti tanġibbli ewlenin li juru li d-WTO tista' tindirizza l-isfidi attwali; jitlob lill-membri jilħqu, bħala minimu, ftehim multilaterali dwar il-projbizzjoni ta' sussidji tas-sajd mhux sostenibbli, kif ukoll dwar ir-rispons għall-pandemija, pakkett limitat dwar l-agrikoltura, u dwar it-tnedija ta' ħidma lejn riforma istituzzjonali, inkluż proċess li jwassal għal sistema għas-soluzzjoni tat-tilwim li tiffunzjona bis-sħiħ sa mhux aktar tard mill-MC13; iwissi lill-membri kollha li mingħajr eżiti sostanzjali fl-MC12 xi membri jistgħu jfittxu fora alternattivi għat-tfassil tar-regoli, li jistgħu jipperikolaw il-futur tas-sistema kummerċjali multilaterali; jilqa' l-ħatra tad-Direttur Ġenerali ġdid tad-WTO Ngozi Okonjo-Iweala, u jfaħħar l-impenn kbir tagħha f'dak li huwa l-multilateraliżmu;

3. Jisħaq fuq l-importanza kruċjali għall-kredibbiltà tad-WTO bħala istituzzjoni multilaterali li jintlaħaq ftehim dwar sussidji tas-sajd dannużi li effettivament iwassal għal tnaqqis immedjat u sinifikanti f'ċerti forom ta' sussidji tas-sajd li jikkontribwixxu għall-kapaċità żejda u għas-sajd eċċessiv, u jelimina sussidji li jikkontribwixxu għal sajd illegali, mhux irrappurtat u mhux irregolat (IUU) sabiex jiġi żgurat l-użu sostenibbli tar-riżorsi tal-baħar; jenfasizza f'dan ir-rigward il-prinċipju ta' responsabbiltajiet komuni iżda differenzjati skont id-daqs tas-sussidji dannużi, filwaqt li tiġi rrispettata l-ħtieġa ta' trattament speċjali u differenzjat f'konformità mal-SDG 14.6; jindika li aktar minn 39 miljun persuna jiddependu direttament mis-sajd tal-qbid, filwaqt li ħafna miljuni jiddependu aktar minnu fl-industriji downstream; iqis ftehim bħal dan essenzjali mhux biss għall-kredibbiltà tad-WTO biex tilħaq ftehimiet multilaterali, iżda anki bħala prerekwiżit biex tintwera r-rabta b'saħħitha bejn is-sistema kummerċjali multilaterali u l-SDGs; jisħaq fuq l-importanza li l-UE tispjega l-pożizzjoni u r-regoli interni tagħha sabiex iżżid il-kredibbiltà tagħha;

4. Jirrikonoxxi r-rwol kruċjali tal-politika kummerċjali matul il-pandemija tal-COVID-19; itenni r-riżoluzzjoni tiegħu tal-10 ta' Ġunju 2021 bit-titolu “L-indirizzar tal-isfida globali tal-COVID-19: l-effetti tas-sospensjoni tal-Ftehim TRIPS tad-WTO fuq il-vaċċini kontra l-COVID-19, it-trattament, it-tagħmir u ż-żieda fil-kapaċità ta' produzzjoni u manifattura fil-pajjiżi li qed jiżviluppaw”; jisħaq, f'dan ir-rigward, fuq il-ħtieġa li jitfassal ftehim bażiku li għandu l-għan li jelimina t-tariffi fuq il-prodotti farmaċewtiċi u mediċi, jabolixxi r-restrizzjonijiet fuq l-esportazzjoni, u fuq dixxiplini dwar it-trasparenza u l-kooperazzjoni globali fi żminijiet ta' kriżi, f'dikjarazzjoni ministerjali f'konformità mal-Inizjattiva Kummerċjali u tas-Saħħa; jemmen li tali ftehim huwa tal-akbar importanza biex tintwera r-rilevanza tad-WTO; jitlob li jitwaqqaf Kumitat permanenti ġdid għall-Kummerċ u s-Saħħa fl-MC12 sabiex jgħin lill-gvernijiet bl-implimentazzjoni tal-eċċezzjonijiet u l-flessibbiltajiet eżistenti fil-liġi kummerċjali internazzjonali u biex iwitti t-triq għal pilastru kummerċjali għan-negozjati dwar trattat internazzjonali futur dwar ir-rispons għall-pandemija; jemmen li ħafna pajjiżi, speċjalment dawk li qed jiżviluppaw, jiffaċċjaw diffikultajiet fl-użu tal-flessibbiltajiet tat-TRIPS, b'mod partikolari l-Artikolu 31(b); ifakkar li l-UE għandha tipparteċipa b'mod attiv f'negozjati bbażati fuq it-testi dwar eżenzjoni temporanja minn TRIPS; jitlob, f'dan ir-rigward, li l-UE tappoġġja l-għoti ta' eżenzjoni temporanja minn ċerti dispożizzjonijiet tal-ftehim TRIPS għall-COVID-19, sabiex jittejjeb l-aċċess globali f'waqtu għal vaċċini, terapiji u dijanjostika affordabbli tal-COVID-19 billi jiġu indirizzati r-restrizzjonijiet tal-produzzjoni globali u n-nuqqasijiet fil-provvista;

5. Jistieden lill-membri kollha tad-WTO jirrispettaw l-impenji tagħhom dwar it-trasparenza fil-pilastri agrikoli kollha, kif ukoll jaqblu dwar titjib sistematiku kif issuġġerit fil-proposta kosponsorjata tal-UE għal deċiżjoni ministerjali dwar it-titjib fit-trasparenza fil-qasam tal-agrikoltura fid-dokument JOB/AG/213; jisħaq fuq l-importanza li jiġi adottat pjan ta' ħidma dwar l-appoġġ domestiku li jfixkel il-kummerċ, inkluża soluzzjoni permanenti dwar iż-żamma tal-ħażniet pubbliċi skont il-mandat tad-Dikjarazzjoni Ministerjali ta' Bali, b'sistema obbligatorja ta' notifiki mibnija fuq mekkaniżmu effettiv ta' assistenza teknika u bini tal-kapaċitajiet biex jiġi żgurat li l-programmi ta' ħżin ikunu proporzjonati u jikkonformaw mal-objettiv tas-sigurtà tal-ikel u jiġu mminimizzati d-distorsjonijiet tal-kummerċ u l-konsegwenzi negattivi għas-sigurtà tal-ikel ta' membri oħra; jisħaq li l-Ftehim dwar l-Agrikoltura jrid jiġi adattat biex jilqa' għall-isfidi tal-lum u jiżgura kundizzjonijiet ta' kompetizzjoni aktar ġusti billi jqis il-modalitajiet ta' produzzjoni; jappoġġja lid-Direttur Ġenerali Okonjo-Iweala fl-appell tagħha għal pakkett tad-WTO dwar is-sigurtà tal-ikel;

6. Iqis li issa hija kwistjoni ta' urġenza li wieħed jipproċedi għal riforma sostantiva tad-WTO, fid-dawl tal-kriżi profonda li qed tiffaċċja l-organizzazzjoni, iżda anki minħabba n-nuqqas ta' progress kontinwu fl-Aġenda ta' Doha għall-Iżvilupp (DDA), u jissottolinja li l-kwistjonijiet rilevanti tad-DDA għandhom jibqgħu fuq l-aġenda; jistieden lill-membri tad-WTO jirrieżaminaw b'mod fundamentali diversi aspetti tad-WTO, b'mod speċifiku l-funzjonijiet tagħha ta' monitoraġġ, negozjar u soluzzjoni tat-tilwim, bil-ħsieb li jiżdiedu l-effettività, l-inklużività, it-trasparenza u l-leġittimità tagħha; iħeġġeġ lill-membri kollha tad-WTO jiffukaw fuq proċess kostruttiv ta' bidla biex id-WTO tiġi mmodernizzata u mgħammra b'għodod li jindirizzaw b'mod effettiv l-isfidi kummerċjali tas-seklu 21, u jistabbilixxu mekkaniżmu istituzzjonali u skeda ta' żmien ċara biex l-aġenda ta' riforma titmexxa 'l quddiem fl-MC12 bl-objettiv li jinkisbu eżiti konkreti sa mhux aktar tard mill-MC13;

7. Jilqa' l-kummenti tal-Ambaxxatur tal-Istati Uniti Tai dwar id-WTO fl-14 ta' Ottubru 2021, u b'mod partikolari l-impenn ċar għar-riforma tat-tliet funzjonijiet kollha tal-organizzazzjoni; jistenna li l-Istati Uniti issa jippreżentaw proposti konkreti biex isir progress; iħeġġeġ lill-Istati Uniti jimpenjaw ruħhom li jibdew proċess ta' negozjati kostruttiv dwar ir-riformi għas-soluzzjoni tat-tilwim fl-MC12 sabiex mhux aktar tard mill-MC13 tiġi stabbilita sistema li tiffunzjona bis-sħiħ;

8. Jesprimi dispjaċir kbir għall-istaġnar fil-Korp tal-Appell tad-WTO, li qed iċaħħad lis-sistema kummerċjali globali minn sistema għas-soluzzjoni tat-tilwim infurzabbli; iwissi li mingħajr Korp tal-Appell li jiffunzjona, id-WTO ma għandha l-ebda saħħa u b'hekk se tiżdied it-tendenza li l-ftehimiet multilaterali jinkisru; jinnota li bħalissa ġew innotifikati aktar minn 15-il każ ta' appell, mingħajr il-possibbiltà ta' rieżami; iħeġġeġ bil-qawwa lill-Membri kollha tad-WTO biex jinvolvu ruħhom bis-sħiħ u jaħdmu fuq soluzzjonijiet biex jerġgħu jistabbilixxu sistema għas-soluzzjoni ta' tilwim fuq żewġ livelli li tiffunzjona bis-sħiħ b'Korp tal-Appell li jiffunzjona bis-sħiħ u indipendenti malajr kemm jista' jkun; jappoġġja bis-sħiħ l-inizjattivi reċenti tal-UE biex jiġu konklużi arranġamenti mas-sħab kummerċjali ewlenin tagħna li jippreservaw, fuq bażi interim, proċess ta' soluzzjoni tat-tilwim li jiffunzjona fost dawk il-Membri tad-WTO li jipparteċipaw fih; ifakkar li proċess vinkolanti, fuq żewġ livelli u indipendenti għandu jibqa' l-objettiv ewlieni tal-istrateġija tal-UE; jenfasizza li riforma li tirnexxi se tirrikjedi l-indirizzar tat-tħassib validu tal-partijiet kollha involuti u l-qbil dwar soluzzjoni ta' kompromess; iħeġġeġ lill-partijiet ikkonċernati rilevanti biex jaqblu sa tmiem l-MC12 dwar aġenda għal aktar ħidma fuq l-oqsma ta' riforma fuq perjodu ta' żmien medju sa twil, li wħud minnhom għandhom jitlestew qabel il-Konferenza Ministerjali (MC13) li jmiss; jappoġġja l-proposta reċenti tal-Kummissjoni għar-riforma tar-Regolament dwar l-infurzar tar-regoli kummerċjali internazzjonali sabiex jiġi żgurat li l-UE jkollha l-għodod it-tajba biex tinforza l-impenji ta' pajjiżi terzi;

9. Jistieden lill-Kummissjoni u lill-Kunsill jikkooperaw mal-membri kollha tad-WTO sabiex jibdew diskussjoni dwar l-istabbiliment ta' regoli ġodda biex jiġu indirizzati l-lakuni attwali fil-ġabra ta' regoli dwar prattiki kummerċjali inġusti, il-falsifikazzjoni, is-sussidji li jfixklu s-suq, l-intrapriżi tal-Istat u t-trasferiment furzat tat-teknoloġija;

10. Huwa konvint li d-distinzjoni attwali bejn il-pajjiżi żviluppati u dawk li qed jiżviluppaw ma tirriflettix ir-realtà ekonomika u li dan jista' jkun ostaklu biex isir progress fiċ-Ċiklu ta' Doha; iħeġġeġ lill-pajjiżi li qed jiżviluppaw aktar avvanzati biex jerfgħu s-sehem tagħhom ta' responsabbiltà u jagħmlu kontribuzzjonijiet li jkunu proporzjonati mal-livell ta' żvilupp tagħhom; jemmen li l-mekkaniżmu ta' trattament speċjali u differenzjali għandu jiġi eżaminat mill-ġdid u rivedut bl-involviment xieraq tal-Membri kollha tad-WTO sabiex jiġu riflessi aħjar l-indiċijiet tal-iżvilupp tal-bniedem filwaqt li jiġi protett l-ispazju ta' politika għall-indirizzar tal-kummerċ inġust, u għalhekk jistieden lill-membri tad-WTO jirrevedu s-sistema; jissottolinja, madankollu, li l-awtodikjarazzjoni tal-istatus tal-iżvilupp bħala kriterju biss tista' twassal għal kummerċ inġust;

11. Jistenna li r-riforma tad-WTO toħloq triq aktar faċli għal ftehimiet plurilaterali miftuħa biex jiġu integrati fl-arkitettura multilaterali sabiex jiġi żgurat progress f'oqsma mhux maturi biżżejjed għall-membri kollha; jistieden lill-membri kollha jirriflettu dwar mod kif jiżviluppaw sistema ġdida għal kooperazzjoni msaħħa bħal dik użata fl-Unjoni Ewropea b'regoli ċari dwar għadd minimu ta' membri li għandhom jipparteċipaw f'inizjattiva plurilaterali, u abbażi ta' dan jistabbilixxu mekkaniżmu sempliċi li jippermetti lill-ftehimiet li jirriżultaw jiġu inkorporati fl-istruttura tad-WTO;

12. Jilqa' u jappoġġja l-għadd kbir ta' membri, l-aġenda ambizzjuża tan-negozjati u l-progress li sar s'issa fin-negozjati plurilaterali tad-WTO dwar il-kummerċ elettroniku; jitlob li jsiru sforzi biex jiġu konklużi negozjati dwar il-konformità mar-regoli tad-WTO; ifakkar fil-pożizzjoni tiegħu li ftehim possibbli jeħtieġ li jiggarantixxi l-aċċess għas-suq għall-oġġetti u s-servizzi relatati mal-kummerċ elettroniku f'pajjiżi terzi, kif ukoll il-protezzjoni tad-drittijiet tal-konsumaturi u tal-ħaddiema; jisħaq fuq il-ħtieġa li jiġu ffaċilitati l-innovazzjoni fin-negozju u l-flussi tad-data, f'konformità sħiħa mal-liġi tal-UE dwar il-privatezza u l-protezzjoni tad-data; jirrikonoxxi l-inċertezza tad-dritt possibbli li jiffaċċjaw in-negozji u r-riċerkaturi li jużaw data personali, u l-effett li dan jista' jkollu fuq l-innovazzjoni; jappella b'mod urġenti għal miżuri biex tiżdied iċ-ċertezza tad-dritt għall-partijiet ikkonċernati li jiddependu mill-użu tad-data għal proċeduri ta' użu tad-data approvati minn qabel, kif ukoll għall-psewdonimizzazzjoni u l-anonimizzazzjoni; jenfasizza li l-membri tad-WTO għandhom jesprimu l-appoġġ kontinwu tagħhom għan-negozjati u skeda ta' żmien ċara għal aktar progress; jappoġġja l-fatt li l-moratorju tad-WTO dwar it-trażmissjonijiet elettroniċi jsir permanenti;

13. Jitlob b'mod urġenti li jiġu esplorati l-possibbiltajiet għall-iffaċilitar tal-flussi tad-data ma' pajjiżi terzi ta' importanza strateġika; jinnota li l-kumpaniji Ewropej li joperaw f'xi pajjiżi terzi qed jiffaċċjaw dejjem aktar ostakli u restrizzjonijiet diġitali mhux ġustifikati; jisħaq li, għal dan il-għan, ir-rekwiżiti tal-lokalizzazzjoni tad-data għandhom jiġu evitati fejn xieraq, li d-data trid tkun koperta mill-ftehimiet ta' kummerċ ħieles tal-UE, u li l-isforzi biex jiġu konklużi deċiżjonijiet ta' adegwatezza ma' pajjiżi terzi jridu jiġu aċċellerati;

14. Jinnota li minħabba r-rekwiżiti legali, il-kummerċ għadu jiddependi minn ammont sinifikanti ta' dokumenti stampati, li jiswa l-flus u huwa ineffiċjenti u riskju matul kriżijiet globali; jisħaq fuq il-ħtieġa li jiġi esplorat l-użu ta' dokumenti kummerċjali elettroniċi, li se jżidu l-effiċjenza u s-sigurtà u jnaqqsu l-impatt ambjentali; jenfasizza l-ħtieġa li l-liġi internazzjonali tinbidel biex id-dokumenti elettroniċi jkunu jistgħu jintużaw fil-kummerċ;

15. Jitlob b'mod urġenti li tiġi estiża l-espansjoni tal-Ftehim dwar it-Teknoloġija tal-Informazzjoni (ITA); jirrikonoxxi li l-ITA jippromwovi d-diġitalizzazzjoni globali tal-manifattura u għandu jkompli jevolvi biex jinkludi firxa akbar ta' prodotti; jappella għal sforzi akbar biex jiġu eliminati t-tariffi fuq il-kummerċ tal-prodotti tal-ICT; jenfasizza l-effetti kummerċjali pożittivi tal-espansjoni tal-kopertura ġeografika biex jiġu inklużi aktar pajjiżi;

16. Jemmen li l-eżitu tal-MC12 għandu jipprovdi aġenda bbażata fuq l-azzjoni għall-politika kummerċjali li tappoġġja l-SDGs tal-2030 u l-Ftehim ta' Pariġi; iħeġġeġ bil-qawwa lill-membri tad-WTO jikkunsidraw il-miżuri kollha possibbli biex jikkontribwixxu ħalli jillimitaw l-emissjonijiet ta' gassijiet serra f'konformità mal-UNFCCC, isaħħu l-allinjament mal-Ftehim ta' Pariġi u n-newtralità klimatika, u jsaħħu l-kooperazzjoni fid-WTO dwar miżuri adottati fuq livell domestiku, inkluża l-introduzzjoni ta' tassonomiji standard tal-kontabbiltà ekoloġika biex jgħinu lis-settur privat u dak pubbliku jidentifikaw attivitajiet ekonomiċi sostenibbli, kif ukoll attivitajiet li jagħmlu ħsara sinifikanti, u miżuri li jindirizzaw ir-rilokazzjoni tal-emissjonijiet tal-karbonju; jilqa' l-Inizjattiva dwar il-Kummerċ u l-Klima proposta mill-Kummissjoni; jistieden lill-Kummissjoni tippreżenta proposti speċifiċi; jenfasizza, barra minn hekk, il-ħtieġa li jsir progress fid-diskussjoni dwar prodotti u servizzi li jgħinu fl-indirizzar tal-isfidi ambjentali u klimatiċi; jenfasizza l-ħtieġa li jsir progress fin-negozjati dwar il-Ftehim dwar il-Beni Ambjentali li jappoġġja l-ekoloġizzazzjoni tal-industriji u approċċ deċenti li jiffoka fuq ix-xogħol għat-tranżizzjoni lejn teknoloġiji li ma jagħmlux ħsara lill-klima; jissuġġerixxi li jkun hemm koordinazzjoni mtejba bejn id-WTO u istituzzjonijiet internazzjonali oħra, bħall-Organizzazzjoni għall-Kooperazzjoni u l-Iżvilupp Ekonomiċi u l-Fond Monetarju Internazzjonali, biex tiġi indirizzata r-rilokazzjoni tal-emissjonijiet tal-karbonju;

17. Jafferma mill-ġdid ir-rabtiet bejn l-ugwaljanza bejn il-ġeneri u l-iżvilupp inklużiv, u jenfasizza li l-emanċipazzjoni tan-nisa hija fundamentali għall-qerda tal-faqar u li fl-istess ħin it-tneħħija tal-ostakli għall-parteċipazzjoni tan-nisa fil-kummerċ u l-indirizzar tal-impatti negattivi tar-regoli kummerċjali attwali fuq in-nisa fir-rwoli multipli tagħhom huma kritiċi għall-iżvilupp ekonomiku; iħeġġeġ lill-membri kollha tad-WTO jiffirmaw id-Dikjarazzjoni ta' Buenos Aires tal-2017 dwar il-Kummerċ u l-Emanċipazzjoni Ekonomika tan-Nisa u jħeġġeġ lill-123 firmatarju tagħha biex iwettqu l-impenji tagħhom; iħeġġeġ lill-Kummissjoni taħdem lejn dikjarazzjoni ministerjali b'saħħitha li tista' sservi bħala pjan direzzjonali għall-implimentazzjoni tad-Dikjarazzjoni ta' Buenos Aires tal-2017;

18. Jilqa' l-progress li sar, u jitlob il-konklużjoni finali tad-diskussjonijiet plurilaterali dwar ir-regolamentazzjoni domestika tas-servizzi, peress li dan ikun pass sinifikanti 'l quddiem u prova li l-progress huwa possibbli fi sfond plurilaterali fil-kuntest tad-WTO;

19. Jistenna dikjarazzjoni ministerjali li tivvaluta l-progress li sar fin-negozjati plurilaterali dwar il-faċilitazzjoni tal-investiment;

20. Jilqa' wkoll il-progress fl-inizjattiva konġunta mnedija f'Buenos Aires dwar l-SMEs u l-approvazzjoni tal-Pakkett dwar l-SMEs f'Diċembru 2020; jirrikonoxxi li l-pandemija tal-COVID-19 kellha impatt negattiv sinifikanti fuq l-SMEs, u jesprimi l-appoġġ tiegħu għall-programm ta' ħidma tal-SMEs tad-WTO, li jankra l-prinċipju “Aħseb l-Ewwel fiż-Żgħir” fir-regoli tad-WTO; jistieden lill-membri kollha tad-WTO jissieħbu f'din l-inizjattiva;

21. Jistieden lill-Kummissjoni u lill-Kunsill jikkooperaw ma' membri oħra tad-WTO biex jiżguraw li d-WTO tikkontribwixxi b'mod attiv għal aktar rispett għad-drittijiet tal-ħaddiema madwar id-dinja b'mod partikolari fir-rigward tal-istandards tax-xogħol tal-Organizzazzjoni Internazzjonali tax-Xogħol (ILO), u jressqu proposti konkreti; ifakkar fl-importanza tat-tixrid tal-aħjar prattika dwar id-diliġenza dovuta; jilqa' l-proposta tal-Istati Uniti dwar ix-xogħol furzat bħala parti minn sforz usa' biex jiġu inklużi standards tax-xogħol fid-WTO, li tistabbilixxi kundizzjonijiet ekwi fil-livell internazzjonali u jisħaq fuq il-ħtieġa ta' ftehim li jistabbilixxi kundizzjonijiet ekwi fil-livell internazzjonali; jirrakkomanda t-twaqqif ta' grupp ta' ħidma dwar id-drittijiet tax-xogħol bħala l-ewwel pass biex din l-aġenda titmexxa 'l quddiem;

22. Jisħaq li t-trasparenza hija kruċjali biex jiġi żgurat ambjent kummerċjali u ta' investiment stabbli; jemmen li huwa importanti li tiżdied it-trasparenza ta' proċeduri ta' monitoraġġ billi jiżdiedu l-inċentivi għall-membri tad-WTO biex jikkonformaw mar-rekwiżiti ta' notifika, billi titnaqqas il-kumplessità tagħhom u billi jiġi pprovdut bini tal-kapaċitajiet jekk ikun meħtieġ, filwaqt li n-nuqqas ta' konformità b'mod deliberat għandu jiġi skuraġġut u kkontestat; jistieden lill-membri tad-WTO jikkunsidraw it-tisħiħ tar-rwol tas-Segretarjat tad-WTO f'dan ir-rigward;

23. Jistieden lill-Kummissjoni u lill-Kunsill jiżguraw li l-Parlament ikompli jkun involut mill-qrib fit-tħejjija tal-MC12, u jinżamm aġġornat fil-pront u jiġi kkonsultat matul il-Konferenza Ministerjali 2021;

24. Jistieden lill-membri tad-WTO jiżguraw il-leġittimità demokratika u t-trasparenza billi jsaħħu d-dimensjoni parlamentari tad-WTO u l-konferenza parlamentari; jenfasizza l-importanza tal-ħidma tal-konferenza parlamentari konġunta bejn il-Parlament Ewropew u l-Unjoni Interparlamentari (IPU) dwar id-WTO; jisħaq fuq il-ħtieġa li jiġi żgurat li d-deputati parlamentari jkollhom aċċess aħjar għan-negozjati kummerċjali u jkunu involuti fit-tfassil u l-implimentazzjoni tad-deċiżjonijiet tad-WTO;

25. Jistieden lill-membri tad-WTO jtejbu l-iskambju mal-partijiet ikkonċernati kollha inklużi s-soċjetà ċivili u l-organizzazzjonijiet tan-negozju, u jżidu l-kooperazzjoni ma' organizzazzjonijiet internazzjonali oħra bħall-ILO u b'mod aktar wiesa' s-sistema tan-NU; jistenna li l-mexxejja jikkomunikaw aktar f'livelli differenti dwar il-benefiċċji tal-kummerċ ibbażat fuq ir-regoli;

26. Jappoġġja l-isforzi biex jerġgħu jingħataw il-ħajja n-negozjati ta' adeżjoni mal-pajjiżi osservaturi, b'mod partikolari mas-Serbja, mal-Kosovo u mal-Bożnija-Ħerzegovina; jitlob il-konklużjoni rapida tan-negozjati dwar l-abbozzi tar-Rapporti rispettivi tal-Grupp ta' Ħidma;

27. Jappella b'mod urġenti għal sforzi akbar biex tiġi estiża s-sħubija fil-Ftehim Ġenerali dwar l-Akkwisti tad-WTO, b'mod partikolari għaċ-Ċina u għal ekonomiji emerġenti oħra;

28. Jappella għal sforzi mġedda biex jiġu armonizzati r-regoli tal-oriġini mhux preferenzjali kif previst fil-Ftehim dwar ir-Regoli tal-Oriġini;

29. Jistieden lill-membri kollha tad-WTO jirratifikaw l-Anness K tal-Konvenzjoni ta' Kjoto tal-Organizzazzjoni Dinjija Doganali biex titnaqqas il-burokrazija doganali;

30. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti tal-Istati Membri u lid-Direttur Ġenerali tad-WTO.

(1) Dikjarazzjoni Ministerjali ta' Doha (WT/MIN(01)/DEC/1) tal-14 ta' Novembru 2001.

(2) ĠU C 356, 4.10.2018, p. 34.

(3) ĠU C 363, 28.10.2020, p. 113.

(4) ĠU C 232, 16.6.2021, p. 62.

(5) Testi adottati, P9_TA(2021)0250.

(6) Testi adottati, P9_TA(2021)0283.

(7) https://www.europarl.europa.eu/cmsdata/158345/outcome_document-final-e.pdf

(8) WTO WT/GC/223, 24 ta' Novembru 2020

(9) IPCC, 2021: Summary for Policymakers (Sommarju għal dawk li jfasslu l-Politika). Fi: “Climate Change 2021: The Physical Science Basis. Contribution of Working Group I to the Sixth Assessment Report of the Intergovernmental Panel on Climate Change (It-Tibdil fil-Klima 2021: Il-Bażi tax-Xjenza Fiżika. Il-Kontribut tal-Grupp ta' Ħidma I għas-Sitt Rapport ta' Valutazzjoni tal-Grupp Intergovernattiv ta' Esperti dwar it-Tibdil fil-Klima (IPCC))”.